গত ২০ জানুয়ারিই আপনার এবং অর্কর (অর্কদীপ্ত মুখোপাধ্যায়) বিয়ের একবছর পূর্ণ হল...। 
দারুণ কাটিয়েছি দিনটা! কেরিয়ার এবং সাংসারিক জীবন— সব মিলিয়ে আমি এখন ভীষণ খুশি। গত বছরটা আমার এত ভাল কেটেছে, না বললে বিশ্বাস করবেন না! অনেক সময় হয় না, পেশাগত হতাশা বা বাড়ির কিছু সমস্যা থাকে। গত বছরে এমন কোনও অভিজ্ঞতা আমার নেই। অর্ক অবশ্য দাবি করে, এটা নাকি ওর জন্যই সম্ভব হয়েছে। ও আমার লাকি চার্ম (হাসি)!
গত বছর তো আপনি পরপর তিনটি জনপ্রিয় ধারাবাহিকে মুখ দেখালেন।
২০১৬’র মার্চ মাসে ‘ভুতু’তে অভিনয়ের সুযোগ পাই। অত মিষ্টি একটা বাচ্চার সঙ্গে কাজ করার মজাই আলাদা! তার কিছুদিন পর ‘মা দুর্গা’ ধারাবাহিকের জন্য সিলেক্টেড হই। কন্যাকুমারীর চরিত্রেই (হাসি)! 
‘মা দুর্গা’ই তো আপনার অভিনীত প্রথম পৌরাণিক ধারাবাহিক?
একদম! যাই হোক, ‘মা দুর্গা’তে কাজ করার কিছুদিন পর ‘গোয়েন্দা গিন্নি’তেও কাজ করি। 
অর্কর সঙ্গে আপনার আলাপ কীভাবে?
প্রায় ন’বছর আগে। যাদবপুর বিশ্ববিদ্যালয়ে। আমরা ২০০৮’এর গ্র্যাজুয়েশন ব্যাচ। আমি রাষ্ট্রবিজ্ঞান নিয়ে আর অর্ক তুলনামূলক সাহিত্য নিয়ে ভর্তি হয়েছিলাম। ভাল বন্ধু ছিলাম। আমাদের পাস’এর সাবজেক্ট একই ছিল। একসঙ্গে রাজনীতিও করেছি। ভাল বন্ধু হলেও, আমাদের মধ্যে প্রেম ব্যাপারটা ছিল না। গ্র্যাজুয়েশন শেষ হলে অর্ক মাস্টার্স করতে বেঙ্গালুরু যায়। আমি তখন কাজ শুরু করে দিয়েছি। দূরে থাকলেও যোগাযোগ কখনও বিচ্ছিন্ন হয়নি। ফেসবুক, ফোন—আড্ডা চলেইছে। ২০১৫’তে অর্ক আমার মা-বাবার কাছে বিয়ের প্রস্তাব নিয়ে আসে। ততদিনে ওর প্রতি আমারও একটা ফিলিংগস তৈরি হয়ে গিয়েছে। তাই চেয়েছিলাম, বিয়েটা হোক। তারপর দু’বাড়ির কথাবার্তা... শেষমেশ ২০১৬’র ২০ জানুয়ারি বিয়ে (হাসি)।
তবে এখনও তো আপনার প্রাক্তনকে (তথাগত মুখোপাধ্যায়) নিয়ে ইন্ডাস্ট্রিতে জল্পনার শেষ নেই। আপনি নাকি তথাগতের সঙ্গে প্রতারণা করেছিলেন? দেবলীনা দত্ত মুখোপাধ্যায় (তথাগতর বর্তমান স্ত্রী) ‘ওবেলা’র কাছে এমনটাই দাবি করেছিলেন...।
সেটা পুরোটাই একজনের ব্যক্তিগত মতামত! এই বিষয়ে অযথা আলোচনা করার কোনও মানে হয় না।

তথাগতর সঙ্গে বিয়েটা টিকিয়ে রাখার চেষ্টা করেননি?
করেছিলাম! কিন্তু কিছু জিনিস চেষ্টা করেও ঠিক করা যায় না। তবে একদিক থেকে ভালই হয়েছে! যা হয়েছে, তাতে আমাদের দু’জনেরই ভাল হয়েছে। 
ডিভোর্সের সময়ে আপনি নাকি গুরুতর অসুস্থও হয়ে পড়েছিলেন?
সেটা ডিভোর্সের কারণে নয়। কাজের চাপে। তবে ডিভোর্সের কারণে অসুস্থতার কথাটা আমার কানেও এসেছিল। দেখুন, কোনও সম্পর্ক শেষ হলে কিছু প্রতিক্রিয়া থাকবেই। কিন্তু জীবন সেখানেই শেষ হয়ে যায় না। কাল কী হতে চলেছে, সেটা আমরা কেউ জানি না। আমি আর তথাগত যখন বিয়ে করেছিলাম, তখন আমরা বন্ধু ছিলাম। পরে একটা সময় মনে হয়েছিল বিয়েটা আর টিকিয়ে রাখতে পারব না। আসলে আমাদের স্ট্যান্ডপয়েন্টটাই আলাদা ছিল। তাই মিউচুয়াল ডিভোর্সের পথ বেছে নিই। বিচ্ছেদের পরেও আমি এবং তথাগত বন্ধুর মতো মিশেছি। একসঙ্গে কফি খেয়েছি। বই, সিনেমা শেয়ার করেছি। সেই মুহূর্তগুলোয় দেবলীনাও সেখানে উপস্থিত ছিলেন। 
পুরনো সম্পর্ক নিয়ে পরচর্চা, তির্যক মন্তব্য। পুরো বিষয়টা নিয়ে অর্কর মতামত কী?
ডিভোর্সের পর নানা মুখরোচক গল্প বলে বেড়িয়ে ইন্ডাস্ট্রির অনেকে আমার আর তথাগতর বন্ধুত্বপূর্ণ সম্পর্ককে নষ্ট করতে চেয়েছেন। আমি তথাগতর সম্পর্কে কোনওদিনই খারাপ কিছু বলিনি। আর যদি অর্কর কথা বলেন, ও ভীষণ সাপোর্টিভ। আমার জীবনের খারাপ মুহূর্তগুলো ও এত কাছ থেকে দেখেছে, যে ওকে নতুন করে কিছু বলার প্রয়োজন হয় না। তথাগত এবং ওর স্ত্রীকে নিয়ে আমার মনে কোনও নেতিবাচক চিন্তা নেই, সেটা অর্ক জানে। বিয়েটা না টিকলেও আমি চাই তথাগত এবং আমার মধ্যে সু্স্থ ও সৌজন্যমূলক সম্পর্কটা বজায় থাকুক। 
তথাগতর সঙ্গে যোগাযোগ রয়েছে?
নেই। তথাগত নিজের জীবনে, আমি আমার জীবনে খুব ভাল আছি!